FÆLLES AKTION af 22. november 1996 vedtaget af Rådet på grundlag af artikel J.3 i traktaten om Den Europæiske Union vedrørende de store søers område i Afrika (96/669/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3,

under henvisning til konklusionerne fra Det Europæiske Råd i Firenze den 21. og 22. juli 1996, og

ud fra følgende betragtninger:

Der blev den 24. oktober 1994 vedtaget en fælles aktion vedrørende Den Europæiske Unions mål og prioriteter for så vidt angår Rwanda;

på Rådets samling den 28. oktober 1996 og på det særlige møde den 7. november 1996 mellem ministrene for udvikling og humanitær bistand, blev der vedtaget erklæringer om situationen i det østlige Zaire;

De Forenede Nationers Sikkerhedsråd vedtog henholdsvis den 9. november og den 15. november 1996 resolution 1078 og 1080; disse resolutioner bør iværksættes;

det er vigtigt, at de afrikanske stater bidrager til at løse krisen i de store søers område i Afrika;

Den Europæiske Union deltager allerede i at finde en løsning på denne krise gennem den konstruktive indsats, der ydes af dens særlige udsending for de store søers område i Afrika;

Den Europæiske Union har i Sikkerhedsrådets resolutioner herom givet tilsagn om at integrere sine bestræbelser på at løse denne krise i den indsats, der ydes af det internationale samfund;

Rådet har i dag truffet en afgørelse, hvori Vestunionen anmodes om at udforme og iværksætte de særlige aspekter af denne fælles aktion, der har forsvarsmæssige konsekvenser -

VEDTAGET FØLGENDE FÆLLES AKTION:

Artikel 1

Den Europæiske Union går ind for umiddelbar iværksættelse af de resolutioner fra De Forenede Nationers Sikkerhedsråd, der skal gøre det muligt at bringe humanitær nødhjælp frem til det østlige Zaire og lette flygtninges frie tilbagevenden til deres hjemland og internt fordrevnes tilbagevenden til deres hjemegn. Fællesskabet og medlemsstaterne vil bidrage til iværksættelsen af disse resolutioner efter fremgangsmåder, de finder hensigtsmæssige, og som de koordinerer som angivet i denne fælles aktion. Den Europæiske Union bekræfter på ny, at flygtningenes tilbagevenden til deres hjemland skal prioriteres højt, og at enhver hindring herfor skal overvindes. Den Europæiske Union bekræfter sin vilje til at bistå Rwanda med at skabe de grundlæggende betingelser for de rwandiske flygtninges tilbagevenden.

Artikel 2

I forbindelse med støtten til De Forenede Nationers koordinering noterer Rådet sig, at Kommissionen vil sørge for koordinering af Fællesskabets og dets medlemsstaters indsats for straks at levere og bringe humanitær nødhjælp frem til flygtningene og de internt fordrevne i det østlige Zaire.

Artikel 3

Under hensyn til deres frivillige bidrag i form af humanitær og militær bistand orienterer medlemsstaterne hinanden og holder samråd i Rådet om deres frivillige bidrag til støtte for den afrikanske deltagelse i den multinationale styrke i overensstemmelse med de resolutioner, som De Forenede Nationers Sikkerhedsråd har vedtaget herom.

Artikel 4

For så vidt angår finansieringen af Fællesskabets bidrag til målsætningen i denne fælles aktion, noterer Rådet sig, at Kommissionen vil undersøge mulighederne og fremsætte passende forslag herom.

Artikel 5

Den Europæiske Union vil øge sine bestræbelser på at genoprette stabiliteten i de store søers område i Afrika, navnlig ved at fremme oprettelsen af demokratiske institutioner og respekten for menneskerettighederne. Den Europæiske Union bekræfter på ny, at det er af afgørende betydning, at der afholdes en international konference om fred, sikkerhed og udvikling i de store søers område i Afrika under De Forenede Nationers og Organisationen for Afrikansk Enheds auspicier, hvis der skal findes en varig løsning på krisen i området. Den opfordrer alle parter til at arbejde med fornyet styrke for, at der kan afholdes en sådan konference.

Artikel 6

Denne fælles aktion træder i kraft på dagen for dens vedtagelse.

Artikel 7

Denne fælles aktion offentliggøres i Tidende.

Udfærdiget i Bruxelles, den 22. november 1996.

På Rådets vegne

J. BURTON

Formand